VSRS Sklep II DoR 313/2019, enako tudi VSRS II DoR 2017/2020
Sodna praksa Vrhovnega sodišča, 2019-08-08

mag. Nina Betetto (preds.), dr. Ana Božič Penko (poroč.), dr. Mateja Končina Peternel

dovoljenost predloga za dopustitev revizije - izvršilni postopek - zavrženje predloga za dopustitev revizije

Z novelo ZIZ-L je zakonodajalec omejil revizijo le na tiste sklepe v postopkih izvršbe in zavarovanja, s katerimi je bilo na drugi stopnji pravnomočno odločeno, da se predlog za izvršbo zavrže ali zavrne. To pomeni, da ne glede na spremembo ZIZ revizija zoper ostale sklepe, izdane v postopkih izvršbe in zavarovanja, še vedno ni dovoljena.

1. Sodišče prve stopnje je v zadevi In 204/1999 zavrnilo dolžnikov ugovor in pojasnilo, da upnikova terjatev ni zastarana.

2. Sodišče druge stopnje je dolžnikovo pritožbo zavrnilo.

3. Zoper sklep sodišča druge stopnje je dolžnik vložil predlog za dopustitev revizije. Predlaga, da Vrhovno sodišče dopusti revizijo glede šestih pravnih vprašanj. Vložil je tudi laično vlogo, ki jo je poimenoval Strokovna listina kot podlaga za revizijo.

5. S 14. 9. 2017 se je pričela uporabljati novela Zakona o pravdnem postopku - E (v nadaljevanju ZPP), ki v tretjem odstavek 125. člena določa, da se postopek, ki se je začel pred začetkom uporabe tega zakona, pred sodiščem druge stopnje in pred vrhovnim sodiščem nadaljuje po določbah tega zakona, če je odločba, s katero se postopek pred sodiščem prve stopnje konča, izdana po začetku uporabe tega zakona.

Ker je bil sklep sodišča prve stopnje izdan 6. 12. 2018, se konkretni postopek nadaljuje v skladu z novelo ZPP-E, ki v drugem odstavku 367. člena določba, da Vrhovno sodišče revizije ne more dopustiti, če zakon določa, da revizije ni.

6. S 25. 3. 2018 je pričela veljati novela Zakon o izvršitvi in zavarovanju – L (v nadaljevanju ZIZ-L), ki v prvem odstavku 70. člena določa, da se postopki, v katerih je bil predlog za izvršbo ali predlog za zavarovanje vložen pred uveljavitvijo tega zakona, nadaljujejo in končajo po določbah tega zakona. Zakon o izvršbi in zavarovanju v 10. členu določa, da je zoper sklep, izdan na drugi stopnji, s katerim je pravnomočno odločeno, da se predlog za izvršbo zavrže ali zavrne, dovoljena revizija pod pogoji, ki jih določa zakon, ki ureja pravdni postopek.

Do uveljavitve novele ZIZ-L v postopkih izvršbe in zavarovanja zoper pravnomočno odločbo, izdano v postopkih izvršbe in zavarovanja, revizija ni bila dovoljena. Z novelo ZIZ-L je zakonodajalec omejil revizijo le na tiste sklepe v postopkih izvršbe in zavarovanja, s katerimi je bilo na drugi stopnji pravnomočno odločeno, da se predlog za izvršbo zavrže ali zavrne. To pomeni, da ne glede na spremembo ZIZ revizija zoper ostale sklepe, izdane v postopkih izvršbe in zavarovanja, še vedno ni dovoljena. Ker predlog za dopustitev revizije zoper izpodbijani sklep ni dovoljen, ga je Vrhovno sodišče zavrglo (377. člen ZPP).

Zakon o pravdnem postopku (1999) - ZPP  - člen 377

Zakon o izvršbi in zavarovanju (1998) - ZIZ  - člen 10

Opr. št: VSRS II DoR 2017/2020, z dne 10.07.2020, ECLI:SI:VSRS:2020:II.DOR.2017.2020

Opr št. sodišča II stopnje: VSC Sklep I Ip 478/2019, z dne 19.02.2020, ECLI:SI:VSRS:2020:I.IP.478.2019

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep II DoR 495/2010, enako tudi II DoR 66/2012